Калектыў лясніцтва, якое Аляксандр Аляксандравіч узначальвае з 2009 года, цяпер складаецца з 24 чалавек. Складаны выпаў мінулы год для капаткевіцкіх лесаводаў. У самую спякоту хтосьці распаліў вогнішча на балоцістым тарфяным участку. Бяды не давялося доўга чакаць. З пажарам змагаліся на працягу тыдня круглыя суткі. На дапамогу паспяшаліся работнікі Залескага, Навасёлкаўскага, Кашэвіцкага лясніцтваў і пажарная хімічная станцыя з Петрыкава. Агонь утаймавалі, але пацярпела 25 гектараў лясных насаджэнняў. На працягу месяца распрацавалі гарэльнік. З яго, са слоў Аляксандра Аляксандравіча, удалося нарыхтаваць 2,5 тысячы кубаметраў драўніны, якую можна было рэалізаваць.